Il-presidenza llum laħqet qbil proviżorju mal-Parlament Ewropew dwar regoli riveduti biex jiġu mmodernizzati r-rekwiżiti tat-taħriġ għal sewwieqa professjonali tat-trakkijiet u tax-xarabanks, u biex jitjieb ir-rikonoxximent tat-taħriġ obbligatorju li jingħata f'pajjiż ieħor tal-UE. Ir-reviżjoni tiċċara wkoll il-kondizzjonijiet tal-età minima u eżenzjonijiet mir-rekwiżiti biex isir taħriġ addizzjonali. Din hija reviżjoni mmirata ħafna ta' direttiva li b'mod ġenerali wriet li taħdem sew. Li ser jinbidel huwa li ser nagħmlu aktar enfasi fuq l-aspetti tas-sikurezza u dawk ambjentali tas-sewqan. U r-regoli l-ġodda dwar ir-rikonoxximent ta' kwalifiki ser jagħmluha eħfef għas-sewwieqa biex jiċċaqilqu bejn pajjiżi differenti tal-UE għal raġunijiet ta' xogħol, u għal kumpaniji tat-trasport biex jimpjegaw ħaddiema kwalifikati. Kadri Simson, Ministru għall-Affarijiet Ekonomiċi u l-Infrastruttura tal-Estonja. Teknikament, l-abbozz ta' direttiva ser jemenda d-direttiva eżistenti dwar il-kwalifika inizjali u t-taħriġ perjodiku ta' sewwieqa professjonali li jkollhom liċenzja C jew D. Hija ser iddaħħal ukoll bidliet relatati mad-direttiva dwar il-liċenzji tas-sewqan. Ir-riżultati tan-negozjati tal-lum jirrikjedu l-approvazzjoni mill-istati membri.